РЕПУБЛИКА СРБИЈА

НАРОДНА СКУПШТИНА

Одбор за рад, социјална питања,

друштвену укљученост

и смањење сиромаштва

17 Број: 06-2/480-13

10. децембар 2013. године

Б е о г р а д

З А П И С Н И К

31. СЕДНИЦЕ ОДБОРА ЗАРАД, СОЦИЈАЛНА ПИТАЊА,

ДРУШТВЕНУ УКЉУЧЕНОСТ И СМАЊЕЊЕ СИРОМАШТВА,

ОДРЖАНЕ 06. ДЕЦЕМБРА 2013. ГОДИНЕ

Седница је почела у 09, 50 часова.

Седницом је председавала Милица Дроњак, председница Одбора.

Седници су присуствовали чланови Одбора: Катица Вијук, Миланка Јевтовић Вукојичић, Љиљана Лучић, Јована Јоксимовић, Љиљана Миладиновић, Саша Дујовић, као и заменици чланова: Милорад Мијатовић (Иван Бауер), Велимир Станојевић (Мирослав Маркићевић) и Миљенко Дерета (Ранка Савић).

Седници нису присуствовали чланови Одбора: Мирјана Драгаш, Сања Чековић, Александар Радојевић, Славица Савељић, Александар Пејчић и Душица Морчев, као ни њихови заменици.

Седници је присуствовао и: Зоран Милошевић, помоћник министра рада, запошљавања и социјалне политике.

Пре преласка на усвајање дневног реда, за реч се јавио Миљенко Дерета, изневши примедбу поводом обезбеђивања кворума на седницама Одбора. Навео је да је на седницу дошао на позив стручне службе Одбора, јер поштује институцију Народне скупштине, али да је обавеза чланова Одбора који припадају владајућој коалицији да присуствују седницама и обезбеде несметан рад радног тела и у том смислу замолио да се осталим члановима Одбора пренесе ова његова констатација.

Председница Одбора се сложила с изнетим и рекла да је о овом проблему већ било речи и да ће о присуству на седницама Одбора бити обавештени председници посланичких група, уз молбу да чланови који редовно изостају са седница одбора, буду замењени.

Љиљана Лучић је подржала претходну дискусију и рекла да је највећа одговорност за несметан рад радних тела свакако на владајућој коалицији, али да се без обзира на то и чланови овог одбора који припадају опозиционим странкама, понашају конструктивно и присуствују седницама Одбора.

На предлог председнице Одбора усвојен је следећи

Д н е в н и р е д:

1. Разматрање Предлога закона о измени Закона о пензијском и инвалидском осигурању, у појединостима.

Прва тачка дневног реда **– Разматрање Предлога закона о измени Закона о пензијском и инвалидском осигурању, у појединостима**

Љиљана Лучић је у име посланичке групе Демократске странке, поводом амандмана који је поднео Божидар Ђелић, рекла да овакав начин усклађивања пензија подразумева даљи пад стандарда ове категорије грађана. Оно што посебно брине јесте предвиђено усклађивање пензија у октобру 2014. године, односно да ли ће га уопште бити, па је замолила помоћника министра за објашњење. Осим тога, рекла је да је неуобичајено да начин усклађивања пензија зависи од тога колико ће успеха Влада имати у социјалном дијалогу са синдикатима, јер сматра да је ово неодговорно према пензионерима.

Зоран Милошевић, помоћник министра, подсетио је да се измена Закона о пензијском и инвалидском осигурању, врши због усклађивања са Законом о буџетском систему. Рекао је да је тумачење Љиљане Лучић исправно, односно да уколико ова измена не буде усвојена, неће бити ни примењена одредба о усклађивању пензија.

Одбор је размотрио амандмане који су на Предлог закона оизмени Закона о пензијском и инвалидском осигурању поднели народни посланици: Божидар Ђелић, Ненад Поповић, Горица Гајић, Душица Морчев, Бојана Божанић, Мирослав Петковић и Срђан Миливојевић.

Одбор је већином гласова одлучио да предложи Народној скупштини да не прихвати следеће амандмане:

- на члан 1, који су у истоветном тексту поднели народни посланик Божидар Ђелић и заједно народни посланици Ненад Поповић, Горица Гајић, Душица Морчев, Бојана Божанић и Мирослав Петковић (4 за, 5 против, 1 није гласао);

- на члан 1, који је поднео народни посланик Срђан Миливојевић (3 за, 5 против, 1 уздржан, 1 није гласао);

- на члан 2, који су поднели заједно народни посланици Ненад Поповић, Горица Гајић, Душица Морчев и Бојана Божанић (1 за, 6 против, 1 уздржан, 2 нису гласала).

За известиоца Одбора на седници Народне скупштине, одређена је Милица Дроњак, председница Одбора.

Седница је завршена у 10, 15 часова.

СЕКРЕТАР ПРЕДСЕДНИЦА

Жужана Сич Леви Милица Дроњак